钦定古今图书集成/明伦汇编/氏族典/第190卷 > 萧速撒
## 钦定古今图书集成/明伦汇编/氏族典/第190卷 > 萧速撒

按《辽史萧速撒传》：“速撒字秃鲁堇，突吕不部人。性沉
毅，重熙间，累迁右护卫太保。蒲奴里叛，从耶律义先
往讨，执首乱陶得里以归。清宁中，历北面林牙、彰国
军节度使，入为北院枢密副使。咸雍十年，经略西南
边，撤宋堡障，戍以皮室军。上嘉之。太康二年，知北院
枢密使。耶律乙辛权宠方盛，附丽者多至通显，速撒”
未尝造门，乙辛御之，诬构速撒首谋废立。按之无验，
出为上京留守。乙辛复令萧讹都斡以前事诬告，上
怒，不复加讯，遣使杀之。乾统间，追封兰陵郡王。